Nach de Canyontour beni metem Collectivo weder zor Autobahn ufe, wo rechtig San Cristobal goht metem Plan, dete de Bus abzfoh. In Mexiko esch da zemmli onkritisch, do cha mer emmer oeberal ii- ond uusstiige, sogar ebe of de Autobahn. Nach so ere Viertelstond warte esch aber no wiit ond breit kei Bus cho gsi ond defoer het es Taxi aaghalte ond mech gfrogt oeb ich of Cristobal ufe woell. Ich ha das bejoht aber met de Bemerkig dass ich mer keis Taxi well leischte foer die guet  Stoendigi Busfahrt. De Taxifahrer wohnt aber in Cristobal ond esch grad ofem Heiwaeg gsi ond het gmeint, er naem mech zom Buspriis met. Das Agebot hani natuerli ned choenne ablehne ond so beni iigstege.    Waehrend de Canyon of ca. 300 m.ue.M esch, esch San Cristobal of 2200m obe. De Taxifahrer esch vermuetli en entfaernte Verwandte vomene Formel1-Fahrer, er esch die Strecki im Schnett met oeber 100 Sache ufegheizt. I de Ohre esches ononderbroche am knackse gsi ond nach guet ere halb Stond semmer de  au scho dobe gsi. Ned schlaecht foer 1900 Hoehemeter :-)    Entrspraechend esches in San Cristobal au zemmli froesch gsi met ca. 15 Grad. Zemmli e Temperaturschock nach oeber 30 Grad am Meer. Cristobal esch es chliises Kolonialstaedtli met Hueser i allne Farbe schoen aagmolet ond alles esch sehr suuber. Es het honderti vo chliine Chelene oeberall verteilt of de Hoegel obe. Do esch mer scho zemmli noech a Guatamala ond es get i dere Gaegend no sehr viel indigeni Doerfer. Die verchaufet denne au ehri  vo Hand gmachte Produkt wie Tuecher, Chleider, Malereie, usw... Es het mi de aber scho chli komisch donkt, dass mer ergendie a all dene Marktstaend exakt die gliiche Sache bechonnt. Wo ich de en Mexikaner zobig i de Bar of das aaghaue han, het er gseit, das Zuegs chiem eh alles usem "Belligarbetsland" Guatamala ond seig nor en Trappa Touristica.    Es het in San Cristobal de au tuusigi vo Toureschte gha ond entspraechend send au d'Priise gsi. Foer mech esch das alles chli too much gsi, esch mer  ned so woerkli rechtig mexikanisch vorchoh, ehner wie es grosses Disney Land. Dorom hani mi denne nach zwe Tag weder verabschiedet ond be fruehner wie planet wiiters in Rechtig Palenque.